Tôre de Dòtia

A tôre de Dòtia (in grêgo modèrno: Πύργος στα Δότια, Pýrgos sta Dótia) a l'é 'na tôre de Scîo, tiâ sciù da-i zenéixi da Maónn-a p'avardâ 'na pàrte da región ciù inportànte pi-â produçión do màstice, a Masticochoria. A tôre a se trêuva a l'estremitæ de nòrd-òvest do vilàggio picìn ch'o gh'à dæto o nómme, a mezogiórno do pàize Pìgri e do pòrto de Enpòrio, in stréito conligaménto co-e dôe vigles de Kefalia e Vroulidia. Stöia A tôre de Dòtia a l'é stæta tiâ sciù into moménto da realizaçión, da pàrte di zenéixi, do gràn scistêma de fortificaçioìn in sce l'îzoa, a l'inprinçìpio do sécolo XV. In particolâ, a tôre de Dòtia a doviéiva remontâ a-i ànni conpréixi tra o 1410 e i 1415 e a gh'àiva o ròllo d'avardâ a produçión do màstice inte sò bànde, ch'a l'êa l'ativitæ econòmica ciù inportànte de Scîo. Descriçión A tôre a gh'à 'na ciànta retangolâre, co-e sò quàttro miâge ch'én ancón in pê fêua de quélla a mezogiórno, ancheu in pàrte deruâ, e a l'é stæta realizâ con blochétti de carcâ grîxo ciæo. A sò strutûa a se desvilùppa in sce tréi cién, pe de dimenscioìn de 14,28 pe 15,70 mêtri, e 'n'ertéssa de 18 m. In sciâ çìmma de miâge a gh'àiva di mèrli, pò-u ciù deruæ, in nùmero de sètte in scî sciànchi de ponénte e de levànte e de quàttro in sce quélli vèrso a tramontànn-a e a mezogiórno. A tôre a no gh'àiva de intrâ a-o ciàn terén pe de raxoìn de diféiza, defæti a l'êa dotâ de 'na scâ a piöli pe montâ scìnn-a-a pòrta, avèrta into prìmmo ciàn, méntre a l'ùrtimo livéllo gh'êa de avertûe pò-u recàngio de l'âia e de luxêe. Into drénto se consèrva ancón e bâze de miâge che separâvan e stànsie a-o ciàn terén, coscì cómme i profî de sofîte a cópola do prìmmo e do segóndo ciàn. O scistêma da tôre o conprendéiva ancón 'na çénta de miâge a quàttro loéi, però sopravisciûa sôlo inte tràcce de sò fondaçioìn, dotâ de âtretànti bastioìn in scî sò cànti. Nòtte Âtri progètti Wikimedia Commons a contêgne di files in sce tôre de Dòtia Conligaménti estèrni (EN, EL) Dotia Tower, in sce kastra.eu. URL consultòu o 5 dexénbre 2023. (EN, EL) Tower of Dotia (Pyrgi), in sce chios.gr. URL consultòu o 5 dexénbre 2023. (EN, EL) Tower of Dotia, in sce discoverchios.gr. URL consultòu o 5 dexénbre 2023.